VM-bolden er en lille sladrehank med sensor

Når VM i fodbold sparkes i gang på torsdag den 11. juni med Mexico mod Sydafrika, bliver det som bekendt uden Danmark. Til gengæld får tech-nørderne noget at holde øje med. Adidas’ officielle VM-bold, Trionda, er nemlig ikke bare endnu en farverig turneringsbold med smart marketingnavn. Den er en teknologisk fodbold med indbygget sensor, som kan måle bevægelse og berøringer i realtid.

Inde i Trionda sidder en 500 Hz-sensor, der registrerer boldens bevægelser og sender data videre til kampens dommersystemer. Det betyder, at bolden kan hjælpe VAR med at afgøre, præcis hvornår den bliver sparket, om den har ramt en spiller på vejen, og om der har været en berøring i de situationer, hvor tv-billederne ikke er nok.

For seerne kan det få reel betydning. De lange VAR-pauser forsvinder næppe helt, men teknologien kan gøre de mest irriterende afgørelser hurtigere og mere præcise. Især ved offside, hånd på bolden og små afretninger i feltet kan sensoren blive afgørende. Bolden bliver med andre ord en del af dommerteamet.

Fire paneler og mere kontrol

Trionda er også anderledes bygget end tidligere VM-bolde. Adidas har skåret konstruktionen ned til fire paneler, hvilket ifølge FIFA er det laveste antal paneler på en officiel VM-bold nogensinde. Målet er en mere stabil flugt gennem luften og bedre kontrol for spillerne.

Overfladen har samtidig fået struktur, så spillerne lettere kan få greb om bolden ved afleveringer, skud og førsteberøringer – også når banen er våd. Designet peger på de tre værtslande USA, Canada og Mexico, mens navnet Trionda kombinerer “tri” for tre og “onda”, der betyder bølge.

VM’s mest usynlige hovedperson

For de fleste fans vil den nye teknologi ikke kunne ses. Bolden vil stadig ligne en bold. Den vil stadig blive sparket i krogen, sendt på tribunen og trillet rundt i eget forsvar, mens kommentatorerne taler om tålmodighed.

Men når VM’s første store kontrovers rammer, kan det være den lille sensor inde i bolden, der afgør, om et mål står eller bliver annulleret. Danmark er ikke med. Men bolden er smartere end nogensinde.

VM-bolden er en lille sladrehank med sensor